Κανονισμός (ΕΚ) αριθ. 2390/2000 της Επιτροπής

της 27ης Οκτωβρίου 2000

που τροποποιεί τον κανονισμό (ΕΚ) αριθ. 1520/2000 για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2491/98 της Επιτροπής(2), και ιδίως το άρθρο 8 παράγραφος 3 πρώτο εδάφιο,

Εκτιμώντας τα ακόλουθα:

(1) Είναι απαραίτητο να αποσαφηνιστούν ορισμένες διατάξεις του άρθρου 8 καθώς και του παραρτήματος ΣΤ του κανονισμού (ΕΚ) αριθ. 1520/2000 της Επιτροπής, της 13ης Ιουλίου 2000, για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφήν εμπορευμάτων μη υπαγομένων στο παράρτημα Ι της συνθήκης(3).

(2) Θα πρέπει να μετατεθούν για αργότερα οι προθεσμίες για την υποβολή των αιτήσεων έκδοσης πιστοποιητικών επιστροφής προκειμένου να διευκολυνθεί η διαβίβασή τους.

(3) Προκειμένου να είναι σε θέση οι επιχειρήσεις να έχουν στη διάθεσή τους τα πιστοποιητικά με ομαλές συνθήκες, θα πρέπει να προσαρμοστεί ο ρυθμός χορήγησης των πιστοποιητικών έτσι όπως προβλέπεται στο άρθρο 8 παράγραφος 4.

(4) Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής διαχείρισης οριζόντιων θεμάτων σχετικά με το εμπόριο μεταποιημένων γεωργικών προϊόντων που δεν υπάγονται στο παράρτημα Ι,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1520/2000 τροποποιείται ως εξής:

1. Οι παράγραφοι 1 και 2 του άρθρου 8 αντικαθίσταται από το ακόλουθο κείμενο:

"1. Τα πιστοποιητικά επιστροφής που εκδίδονται για την ίδια δημοσιονομική περίοδο μπορούν να ζητηθούν χωριστά σε έξι περιόδους. Συγκεκριμένα, οι αιτήσεις έκδοσης πιστοποιητικών υποβάλλονται το αργότερο:

α) στις 7 Σεπτεμβρίου, για τα πιστοποιητικά που ισχύουν από 1ης Οκτωβρίου·

β) στις 7 Νοεμβρίου για τα πιστοποιητικά που ισχύουν από 1ης Δεκεμβρίου·

γ) στις 7 Ιανουαρίου για τα πιστοποιητικά που ισχύουν από 1ης Φεβρουαρίου·

δ) στις 7 Μαρτίου για τα πιστοποιητικά που ισχύουν από 1ης Απριλίου·

ε) στις 7 Μαΐου για τα πιστοποιητικά που ισχύουν από 1ης Ιουνίου·

στ) στις 7 Ιουλίου για τα πιστοποιητικά που ισχύουν από 1ης Αυγούστου.

Μια επιχείρηση μπορεί να υποβάλει αίτηση έκδοσης πιστοποιητικού επιστροφής μόνο για την πρώτη περίοδο αμέσως μετά την ημερομηνία υποβολής της αίτησης που αντιστοιχεί σε μια από τις προαναφερόμενες στα στοιχεία α) έως στ) προθεσμίες.

2. Τα κράτη μέλη κοινοποιούν στην Επιτροπή το αργότερο:

- στις 14 Σεπτεμβρίου τις αιτήσεις έκδοσης πιστοποιητικού που αναφέρονται στην παράγραφο 1 στοιχείο α),

- στις 14 Νοεμβρίου τις αιτήσεις έκδοσης πιστοποιητικού που αναφέρονται στην παράγραφο 1 στοιχείο β),

- στις 14 Ιανουαρίου τις αιτήσεις έκδοσης πιστοποιητικού που αναφέρονται στην παράγραφο 1 στοιχείο γ),

- στις 14 Μαρτίου τις αιτήσεις έκδοσης πιστοποιητικού που αναφέρονται στην παράγραφο 1 στοιχείο δ),

- στις 14 Μαΐου τις αιτήσεις έκδοσης πιστοποιητικού που αναφέρονται στην παράγραφο 1 στοιχείο ε),

- στις 14 Ιουλίου τις αιτήσεις έκδοσης πιστοποιητικού που αναφέρονται στην παράγραφο 1 στοιχείο στ)."

2. Οι παράγραφοι 4 και 5 του άρθρου 8 αντικαθίσταται από το ακόλουθο κείμενο:

"4. Το συνολικό ποσό για το οποίο μπορούν να εκδοθούν πιστοποιητικά για την ίδια δημοσιονομική περίοδο για καθεμία από τις περιόδους που αναφέρονται στην παράγραφο 1 είναι:

- 30% του ποσού που αναφέρεται στην παράγραφο 3, το οποίο προσδιορίζεται στις 14 Σεπτεμβρίου για την περίοδο που αναφέρεται στην παράγραφο 1 στοιχείο α),

- 27% του ποσού που αναφέρεται στην παράγραφο 3, το οποίο προσδιορίζεται στις 14 Νοεμβρίου για την περίοδο που αναφέρεται στην παράγραφο 1 στοιχείο β),

- 32% του ποσού που αναφέρεται στην παράγραφο 3, το οποίο προσδιορίζεται στις 14 Ιανουαρίου για την περίοδο που αναφέρεται στην παράγραφο 1 στοιχείο γ),

- 44% του ποσού που αναφέρεται στην παράγραφο 3, το οποίο προσδιορίζεται στις 14 Μαρτίου για την περίοδο που αναφέρεται στην παράγραφο 1 στοιχείο δ),

- 67% του ποσού που αναφέρεται στην παράγραφο 3, το οποίο προσδιορίζεται στις 14 Μαΐου για την περίοδο που αναφέρεται στην παράγραφο 1 στοιχείο ε),

- 100% του ποσού που αναφέρεται στην παράγραφο 3, το οποίο προσδιορίζεται στις 14 Ιουλίου για την περίοδο που αναφέρεται στην παράγραφο 1 στοιχείο στ).

5. Σε περίπτωση κατά την οποία το συνολικό ποσό των αιτήσεων για μια από τις προαναφερόμενες περιόδους υπερβαίνει το ανώτατο όριο που αναφέρεται στην παράγραφο 4, η Επιτροπή ορίζει έναν συντελεστή μείωσης που εφαρμόζεται σε όσες αιτήσεις υποβάλλονται πριν από τις αντίστοιχες ημερομηνίες της παραγράφου 1 κατά τρόπον ώστε να τηρείται το ανώτατο όριο της παραγράφου 4.

Η Επιτροπή δημοσιεύει το συντελεστή στην Επίσημη Εφημερίδα των Ευρωπαϊκών Κοινοτήτων εντός πέντε εργάσιμων ημερών μετά την ημερομηνία που αναφέρεται στην παράγραφο 2."

3. Οι παράγραφοι 8 έως 10 του άρθρου 8 αντικαθίσταται από το ακόλουθο κείμενο:

"8. Από 1ης Οκτωβρίου κάθε δημοσιονομικής περιόδου μπορούν να υποβάλλονται αιτήσεις έκδοσης πιστοποιητικού επιστροφής εκτός των χρονικών περιόδων που αναφέρονται στην παράγραφο 1. Οι αιτήσεις που υποβάλλονται στη διάρκεια μιας εβδομάδας, κοινοποιούνται στην Επιτροπή την αμέσως επόμενη Τρίτη. Τα αντίστοιχα πιστοποιητικά αρχίζουν να εκδίδονται την πρώτη Δευτέρα μετά την κοινοποίηση, εφόσον η Επιτροπή δεν έχει θεσπίσει κανένα μέτρο.

Στο βαθμό που η Επιτροπή κρίνει ότι υπάρχει κίνδυνος διακύβευσης των διεθνών δεσμεύσεων της Ευρωπαϊκής Ένωσης, έχει τη δυνατότητα να εφαρμόσει συντελεστή μείωσης για τις εκκρεμείς αιτήσεις έκδοσης πιστοποιητικών που είναι υπό εξέταση, λαμβάνοντας ιδίως υπόψη τον τρόπο υπολογισμού που αναφέρεται στις παραγράφους 3 και 4. Η Επιτροπή έχει επίσης τη δυνατότητα να αναστείλει την έκδοση των πιστοποιητικών.

Η Επιτροπή δημοσιεύει το συντελεστή στην Επίσημη Εφημερίδα των Ευρωπαϊκών Κοινοτήτων εντός πέντε εργάσιμων ημερών μετά την ημερομηνία κοινοποίησης των αιτήσεων, που αναφέρεται στο πρώτο εδάφιο.

9. Τα πιστοποιητικά επιστροφής που αναφέρονται στην προηγούμενη παράγραφο μπορούν να ζητηθούν μόνον εφόσον δεν έχει οριστεί συντελεστής μείωσης κατ' εφαρμογήν της παραγράφου 5. Τα πιστοποιητικά που εκδίδονται κατ' αυτό τον τρόπο αποσκοπούν να εξαντλήσουν τα ποσά που έχουν υπολογιστεί σύμφωνα με την παράγραφο 4, προσαυξημένα κατά τα ποσά για τα οποία δεν έχουν εκδοθεί στην πραγματικότητα πιστοποιητικά καθώς και κατά τα ποσά για τα οποία έχουν επιστραφεί πιστοποιητικά.

10. Εάν παραμένουν διαθέσιμα ποσά που έχουν προσδιοριστεί σύμφωνα με την παράγραφο 3, η Επιτροπή μπορεί να επιτρέψε με δημοσίευση στην Επίσημη Εφημερίδα το αργότερο στις 10 Αυγούστου, την υποβολή αιτήσεων έκδοσης πιστοποιητικού επιστροφής από την αμέσως επόμενη Δευτέρα για εξαγωγές που πρόκειται να πραγματοποιηθούν πριν από την 1η Οκτωβρίου όπως ορίζεται στην παράγραφο 8."

4. Η παράγραφος 2 του κεφαλαίου Ι του παραρτήματος ΣΤ αντικαθίσταται από το ακόλουθο κείμενο:

"2. Στον τίτλο 'πιστοποιητικό εξαγωγής ή προκαθορισμού', τίθεται σφραγίδα με την ένδειξη 'πιστοποιητικό επιστροφής εκτός παραρτήματος 1'. Η ένδειξη αυτή μπορεί να είναι ηλεκτρονική.

Ο αιτών συμπληρώνει τα τετραγωνίδια 4, 8, 17 και 18 και, αναλόγως, το τετραγωνίδιο 7. Ωστόσο στα τετραγωνίδια 17 και 18 σημειώνεται το ποσό σε ευρώ.

Τα τετραγωνίδια 13 έως 16 δεν συμπληρώνονται.

Στο τετραγωνίδιο 20 ο αιτών διευκρινίζει αν προβλέπει να χρησιμοποιήσει το πιστοποιητικό επιστροφής μόνο στο κράτος μέλος που το εξέδωσε ή εάν ζητεί πιστοποιητικό επιστροφής που να ισχύει σε ολόκληρη την Κοινότητα.

Ο αιτών σημειώνει τον τόπο και την ημερομηνία υποβολής της αίτησης και υπογράφει την αίτηση έκδοσης πιστοποιητικού επιστροφής.

Όσον αφορά τις αιτήσεις έκδοσης πιστοποιητικών που προορίζονται για πράξεις επισιτιστικής βοήθειας, ο αιτών συμπληρώνει επίσης το τετραγωνίδιο 20 με μια από τις ενδείξεις που ορίζονται στο άρθρο 10 ή στο άρθρο 3 του κανονισμού (ΕΚ) αριθ. 259/98(4)."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Οκτωβρίου 2000.

Για την Επιτροπή

Erkki Liikanen

Μέλος της Επιτροπής

(1) ΕΕ L 318 της 20.12.1993, σ. 18.

(2) ΕΕ L 309 της 19.11.1998, σ. 28.

(3) ΕΕ L 177 της 15.7.2000, σ. 1.

(4) ΕΕ L 25 της 31.1.1998, σ. 39.